Barátkozzunk!
1. Mitől lesz valaki a barátunk? – csoportos beszélgetés. 
- Fejezd be a megkezdett mondatot! – hagyunk időt a gondolkodásra, és meghallgatjuk azokat a tanulókat, akik megosztanák a többiekkel gondolataikat.
Lehetséges mondatkezdések:
A jó barát az, aki …
Abból érzem, hogy valaki a barátom, hogy …
Egy barátság attól lesz erős, hogy …
Akkor is lehetünk barátok, ha …
Egy barátságban nehéz lehet, ha …
2. Elolvassuk vagy hangoskönyvben meghallgatjuk Varga Zoltán Zsolt: Milán királyfi postagalambjai című meséjét. Megbeszéljük a történetet a következő szempontok alapján:
-Mi nehezítette a két fiú barátságát?
-Miért tudtak mégis olyan gyorsan összebarátkozni?
-Mitől lesz valaki megbízható barát?
-Van-e olyan titok, amit nem szabad megtartanunk?
-Miért ellenségeskedett egymással a két ország?
-Mit jelképez a mese végén a két ország között felépülő híd?
3. Csoportos feladat: Hídépítő
4 fős csoportok kapnak 1-1 papírt, amire rajzolnak egy hidat. Az egyik felére felírják: ÉN, a másik felére: A MÁSIK EMBER. Feladat: gyűjtsenek minél több ötletet, mi építhet hidat két ember közé. Ezek lesznek a hídelemek.
Közösen megbeszéljük az ötleteket, majd arról is beszélgetünk, mi rombolhatja le ezt a hidat.
4. Lezárás: Levél a barátomnak – egyéni munka (lehet valós vagy képzeletbeli barátnak is írni).
Segítség a levélíráshoz:
Kedves …!
- Arra emlékszem szívesen, amikor …
- Azért szeretek veled lenni, mert …
- Nagyon szeretem benned azt, hogy …
- Köszönöm neked, hogy …
- Azt kívánom a barátságunknak, hogy …
Baráti üdvözlettel: …

